SKLEP KOMISIJE

z dne 2. oktobra 2008

o finančnem prispevku Skupnosti za leto 2008 za izvedbo pilotnega projekta na področju zdravstvenih delavcev

(2008/773/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (1), in zlasti člena 49(6)(a) in člena 75 Uredbe,

ob upoštevanju Uredbe Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (2), in zlasti člena 90 Uredbe,

ob upoštevanju Direktive Sveta 80/154/EGS z dne 21. januarja 1980 o vzajemnem priznavanju diplom, spričeval in drugih dokazil o formalnih kvalifikacijah v babištvu in o ukrepih za učinkovito uresničevanje pravice ustanavljanja in svobode opravljanja storitev (3) in njenih naknadnih sprememb,

ob upoštevanju Direktive 2005/36/ES Evropskega parlamenta in Sveta z dne 7. septembra 2005 o priznavanju poklicnih kvalifikacij (4),

ob upoštevanju naslednjega:

Člen 49(6)(a) finančne uredbe določa, da se odobrena proračunska sredstva za eksperimentalne pilotne projekte, namenjene preskušanju izvedljivosti ukrepa in njegove uporabnosti, lahko izvajajo brez temeljnega akta, če ukrepi, ki naj bi se financirali, spadajo v pristojnost Skupnosti ali Unije in so ustrezne odobritve za prevzem obveznosti vključene v proračun samo dve zaporedni leti.

SKLENILA:

Edini člen

Pilotni projekt iz Priloge se odobri in financira iz proračunske postavke 04 04 11 proračuna Evropskih skupnosti za leto 2008 do največ 1 000 000 EUR.

Za izvajanje programa je pristojen generalni direktor Generalnega direktorata za zdravje in potrošnike.

(1) UL L 248, 16.9.2002, str. 1.

(2) UL L 357, 31.12.2002, str. 1.

(3) UL L 33, 11.2.1980, str. 1.

(4) UL L 255, 30.9.2005, str. 22.

PRILOGA

Področje: zdravstveni delavci

Pravna podlaga: člen 49(6)(a) in člen 75 Uredbe (ES, Euratom) št. 1605/2002.

Pilotni projekt iz proračunske postavke: 04 04 11.

Politični cilji: Organ za izvajanje proračuna poziva Komisijo, naj odobrena proračunska sredstva uporabi za financiranje pobud, ki bodo prispevale k upravljanju novih zaposlitvenih razmer v sektorju zdravja, zlasti v zvezi s poklicnimi kvalifikacijami in nalogami zdravstvenih delavcev, zdravstvenih pomočnikov in medicinskih sester z nižjimi kvalifikacijami. Ti ukrepi vključujejo:

proučitev dejavnikov in politik, s katerimi bi se lahko bolje odzivali na potrebe po ukrepih za dolgoročno povečanje ponudbe in izboljšanje kvalifikacij zdravstvenega osebja,

spodbujanje izmenjav na področju politik in dobrih praks glede upravljanja povečanja uporabe zdravstvenih storitev zaradi demografskih sprememb,

financiranje pobud za proučevanje čezmejnih učinkov zdravstvenih storitev,

obravnava učinkov različnih ravni plačil, ki se lahko pojavijo v tem okviru, izvedba študij, srečanj s strokovnjaki ter organizacija obveščevalnih kampanj. Treba je poiskati tudi rešitev za ohranitev ravni oskrbe v nacionalnih zdravstvenih sistemih.

Naloge projekta so v skladu s predvideno zeleno knjigo Komisije o zdravstvenih delavcih v EU, s katero se bo začel proces podrobne proučitve načrtovanja in ponudbe zdravstvenih delavcev ter učinka mobilnosti zdravstvenih delavcev v državah članicah in EU.

Odobrena proračunska sredstva za leto 2008: Proračunska postavka 04 04 11, pilotni projekt: Nove zaposlitvene razmere v sektorju zdravja: najboljše ravnanje za izboljšanje strokovnega usposabljanja in kvalifikacij zdravstvenih delavcev ter njihovih plač. 1 000 000 EUR.

Število načrtovanih posebnih ukrepov: 4.

Prvi ukrep bo prispevek v višini največ 100 000 EUR za izvedbo študije o zdravstvenih storitvah, sektorjih in izdelkih v Evropi – ocena stanja, priložnosti, izzivi in socialno-ekonomski vpliv –, ki jo pripravlja GD za podjetništvo in industrijo v sodelovanju z GD za zdravje in potrošnike. Ukrep se izvaja na podlagi razpisa za zbiranje predlogov. Izbirni postopek se bo predvidoma zaključil septembra 2008.

Drugi ukrep bo neposredna subvencija v višini največ 400 000 EUR in 80 % opazovalnici Svetovne zdravstvene organizacije (SZO) za organizacijo delavnic za izmenjavo najboljših praks na področju politik za ohranitev ali obdržanje zdravstvenih delavcev. V skladu s členom 168(1)(f) podrobnih pravil za izvajanje finančne uredbe bo subvencija dodeljena brez razpisa za zbiranje predlogov zaradi posebnih značilnosti tega ukrepa in ker je SZO visoko specializirana ustanova.

Tretji ukrep bo neposredna subvencija v višini največ 300 000 EUR in 60 % Organizaciji za gospodarsko sodelovanje in razvoj (OECD) za izvedbo študije za oceno delovnih pogojev medicinskih sester in politik za spodbujanje učinkovitejšega upravljanja osebja na področju nege bolnikov. V skladu s členom 168(1)(f) podrobnih pravil za izvajanje finančne uredbe bo subvencija dodeljena brez razpisa za zbiranje predlogov zaradi posebnih značilnosti tega ukrepa in ker je OECD visoko specializirana ustanova.

Četrti ukrep za največ 200 000 EUR bo organizacija delavnice decembra 2008 v Bruslju. Delavnica bo financirana na podlagi različnih pogodb po objavi zelene knjige o zdravstvenih delavcih v EU, ki naj bi spodbudila obveščevalno kampanjo, razprave in sodelovanje pri ugotavljanju najboljših praks.